CELEX: 52021DP0270
Language: sl
Date: 2021-06-08 00:00:00
Title: Sklep Evropskega parlamenta, da ne nasprotuje delegirani uredbi Komisije z dne 6. maja 2021 o podaljšanju prehodnega obdobja iz prvega pododstavka člena 89(1) Uredbe (EU) št. 648/2012 Evropskega parlamenta in Sveta (C(2021)3114 – 2021/2680(DEA))

8.2.2022   
            
            
               SL
            
            
               Uradni list Evropske unije
            
            
               C 67/183
            
         
      P9_TA(2021)0270
      Nenasprotovanje delegiranemu aktu: podaljšanje prehodnega obdobja iz prvega pododstavka člena 89(1) Uredbe (EU) št. 648/2012
      Sklep Evropskega parlamenta, da ne nasprotuje delegirani uredbi Komisije z dne 6. maja 2021 o podaljšanju prehodnega obdobja iz prvega pododstavka člena 89(1) Uredbe (EU) št. 648/2012 Evropskega parlamenta in Sveta (C(2021)3114 – 2021/2680(DEA))
      (2022/C 67/28)
      
         Evropski parlament,
      
                  —
               
               
                  ob upoštevanju delegirane uredbe Komisije (C(2021)3114),
               
            
                  —
               
               
                  ob upoštevanju pisma Komisije z dne 12. maja 2021, v katerem prosi Parlament, naj izjavi, da delegirani uredbi ne bo nasprotoval,
               
            
                  —
               
               
                  ob upoštevanju pisma Odbora za ekonomske in monetarne zadeve predsedniku konference predsednikov odborov z dne 3. junija 2021,
               
            
                  —
               
               
                  ob upoštevanju člena 290 Pogodbe o delovanju Evropske unije,
               
            
                  —
               
               
                  ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) ter zlasti členov 85(2) in 82(6) Uredbe,
               
            
                  —
               
               
                  ob upoštevanju člena 111(6) Poslovnika,
               
            
                  —
               
               
                  ob upoštevanju priporočila za sklep Odbora za ekonomske in monetarne zadeve,
               
            
                  —
               
               
                  ob upoštevanju, da v roku iz tretje in četrte alinee člena 111(6) Poslovnika, ki se je iztekel 8. junija 2021, ni bilo izraženo nobeno nasprotovanje,
               
            
                  A.
               
               
                  ker člen 89(1) Uredbe (EU) št. 648/2012 določa, da se za pogodbe o izvedenih o finančnih instrumentih OTC, ki objektivno merljivo zmanjšujejo investicijska tveganja, ki so neposredno povezana s finančno solventnostjo pokojninskih shem, in za subjekte, ustanovljene za zagotavljanje nadomestil članom teh pokojninskih shem v primeru neizpolnjevanja obveznosti, za prehodno obdobje do 18. junija 2021 ne uporablja obveznost kliringa iz člena 4 navedene uredbe; ker je bilo to prehodno obdobje uvedeno, da bi se izognili negativnemu učinku centralnega kliringa pogodb o izvedenih finančnih instrumentih na pokojnine bodočih upokojencev in da bi se pridobil čas za razvoj izvedljivih tehničnih rešitev za prenos zavarovanja z denarnimi in nedenarnimi sredstvi kot gibljivega kritja v okviru pokojninskih shem;
               
            
                  B.
               
               
                  ker je Komisija v skladu s tretjim pododstavkom člena 85(2) Uredbe (EU) št. 648/2012 pooblaščena, da navedeno prehodno obdobje dvakrat podaljša, vsakič za eno leto, če ugotovi, da izvedljive tehnične rešitve še niso bile razvite in da negativni učinek centralnega kliringa pogodb o izvedenih finančnih instrumentih na pokojnine bodočih upokojencev ostaja nespremenjen;
               
            
                  C.
               
               
                  ker je Evropski organ za vrednostne papirje in trge (ESMA) v svojem poročilu iz decembra 2020 Komisiji priporočil, naj izvzetje podaljša za eno leto in tako centralnim nasprotnim strankam zagotovi več časa za izboljšanje svojih modelov dostopa, tako da bodo širše dostopni pokojninskim shemam ter da se ne bi zgodilo, da bi bila po tržni dinamiki zaradi covida-19 uvedena obveznost kliringa za pokojninske sheme;
               
            
                  D.
               
               
                  ker Komisija ob upoštevanju poročila ESMA meni, da je prehodno obdobje res treba podaljšati za eno leto, da se omogoči dodelava in izpopolnitev predvidenih rešitev;
               
            
                  E.
               
               
                  ker je Komisija zato sprejela delegirano uredbo, ki prehodno obdobje podaljša do 18. junija 2022;
               
            
                  F.
               
               
                  ker bi morala delegirana uredba začeti veljati čim prej, zato da se pokojninskim shemam Unije zagotovi gotovost, ki jo potrebujejo v zvezi z izvzetjem iz centralnega kliringa;
               
            
               
                  1.
               
               
                  izjavlja, da ne nasprotuje delegirani uredbi;
               
            
               
                  2.
               
               
                  naroči svojemu predsedniku, naj ta sklep posreduje Svetu in Komisiji.
               
            
         (1)  UL L 201, 27.7.2012, str. 1.